ETXEBERRIA IRADI (EH Bildu, 2014-02-20):
Eskerrik asko, presidente andrea. Egun on guztioi.
Adela Ibabe Ortueta 1945eko udazkenean jaio zen Aramaion, Zubietagainekoa baserrian, zortzi seme-alabetan bosgarrena Adela. Gasteizen egin zituen irakasle ikasketak Magisteritza Eskolan eta segituan Oñatin hasi zen lanean Oñatiko eskoletan eta, ondoren, beranduago, 1968an Arrasateko Ikastolaren sorreran parte hartu zuen.
Adela 28 urterekin haurdun geratu zen. Abortatzea debekatuta eta gogor zigortuta zegoen garai hartan, klandestinitatean, ezkutuan egiten ziren abortuak, eginkizun arriskutsua eta garestia.
Adelaren ebakuntza Frantziatik etorritako mediku batek egin zuen Irungo etxebizitza batean, Ventas auzoan. Adelak gaua bertan pasa zuen eta hurrengo egunean Debagoienara itzuli zen.
Baina segituan, gaizki sentitzen hasi eta Arrasateko ospitalera joan behar izan...
...gaua bertan pasa zuen eta hurrengo egunean Debagoienara itzuli zen, baina segituan gaizki sentitzen hasi eta Arrasateko ospitalera joan behar izan zuen.
Ospitaleko medikuek baieztatu zuten barne odol jarioa zuela eta larri zegoela. Anbulantzian sartu eta Gurutzetako ospitalera eraman zuten eta hantxe, Gurutzetako ospitalean, hil zen odol hustuta Adela 1973ko otsailaren 11n. Adelak 28 urte zituen.
Gabriel Aristik idatziz kantatu zion Adelari eta Oskorrik kantuan omendu zuen Adela. Eta Adelaren oinordekook kantu honen esker jaso dugu gure historiaren zati hau eta ez dugu historia ahaztu nahi, ez dugu historia ahaztu nahi eta ez dugu historia errepikatu nahi.
Gabriel Aristiren hitzak gure eginez, Adela geurea hire memorian, hire memorian.
Mugimendu feministaren borrokak eta emakumeon praktikak legeen aurretik joan dira beti. Legediak gogo txarrez askotan eta oztopo ez gutxirekin, errealitate horri erantzun beste erremediorik ez du izan, baina egia da abortatzeko eskubidearen kontrako presioak eta erasoak ere etengabeak izan direla.
Haste honetan Juana Balmasedaren bisita izan dugu Parlamentuan eta berak zioen legeak onak badira jendearen bizitza erraztu behar dutela. Zeinen logikoa baina aldi berean zeinen urrun gure errealitatetik.
Hain zuzen Gallardonek ezarri nahi duen abortuaren debekua kontrako norabidean dator, emakumeon bizitzak are gehiago konplikatzera, etorkizuneko ateak ixtera. Askatasun eta aukera gehiago eman ordez, bide bakarra inposatzera. Amatasuna omen emakume izateko bide bakarra.
Abortatzeko eskubidearen kontrako erasoak eta orokorrean emakumeon askatasunaren kontrako erasoak etengabeak dira eta horrek zerbait erakusten badu emakumeon eskubideen ahulezia da eta ez emakumeok ahulak garelako, baizik eta askok emakumeok menpean nahi gaituztelako, Eta horientzat emakumeak eta eskubideak bi kontzeptu kontrajarriak dira. Emakumeak eta eskubideak bi kontzeptu kontrajarri dira.
Mugimendu feministaren borrokak eta emakumeon praktikak legeen aurretik joan dira beti eta horiek ekarri dituzte lege aldaketak. 1885ean abortuaren legeztapen partzial bat egin bazen, 76tik zetorren borroka baten ondorioz izan zen eta dezente beranduago, 2010ean emakumeoi gure erabakiz abortatzeko aukera ireki bazitzaigun neurri batean, ohiko praktika zelako eta gehiengo baten eskaera izan zelako izan zen.
Baina esan bezala, abortatzeko eskubidearen kontrako presioak eta erasoak etengabeak dira eta Gallardonek iragarritako lege aldaketa da azkena baina ez bakarra. Euskal Herriko askoren memorian geratu da Basauriko 11 emakumeen epaiketa 1982an. 1990ean Iruñan hiru mediku epaitu zituzten abortatzeagatik eta mehatxu eta presioarekin lortu zuten handik aurrera, Nafarroa garaian aborturik ez egitea eta hala izan da 2011n Ansoaingo klinika pribatua ireki zuten arte.
Eta ez dugu memoria ariketa handirik egin behar gogoratzeko Ansoaingo klinika presionatzeko protestak, Iruñako gotzainak Opus Deiko enparatuekin errosarioa eskuan Guardia Zibilak babestuta, abortuaren kontra Ansoaingo klinikaren aurrean.
Araban, Bizkaian eta Gipuzkoan halako presiorik ez dago, baina ala ere Jaurlaritzak ez du apusturik egiten abortuak osasun sistema publikoan egin daitezen, eta gaur egun egia da abortuen % 95a hemen sare pribatura bideratzen dela.
Hortaz ezin esan abortatzeko eskubidea erabat lortuta daukagunik, are gutxiago orain, Espainiako Gobernuak legea errealitateari begira egin baino, nahiago duenean zeruari begira egin.
Esandakoa, Juana Balmasedaren hitzak gogoratuko ditut berriro ere: "Legeek onak direnean, jendearen bizitza errazten dute. Txarrak badira berriz jendearen bizitza konplikatzen dute".
Euskal herritarren gehiengoa abortatzeko eskubidearen alde dago. Hemen gehiengoa abortatzeko eskubidearen alde dago eta Gallardonek kontraerreformaren bidez abortua debekatzeko, delitu bihurtzeko egin nahi duen saiakerak hemen ez dauka babesik. Hemen gehiengoa Adelarekin eta Basauriko 11 emakumeekin dago. Eta Legebiltzar honek ere udazkenean adierazi zuen kontraerreformaren kontra dagoela eta abortatzeko eskubidearen alde dagoela.
Emakumeak ez garelako gorputz soilak, ez garelako inkubagailuak, emakume izateko hamaika modu daudelako. Emazte, ama zaintzailea izateko betebeharra gure egiten ez dugulako. Gure etorkizuna gurea delako. Pertsona askeak, gorputz askeak, sexualitate askea eta harreman horizontalak, hori da gure iparra.
Gallardonen kontraerreformak hego Euskal Herrian ez dauka babesik. Eta orain zer? Aukera bat da Madrili begira geratzea, zain, ea Madriletik zer datorren. Mozio honekin guk proposatzen dugu hitzetatik ekintzetara pasatzea. Madriletik zer etorriko zain egon ordez, gure bide propioa egiten hastea.
Hemen gehiengo bat badago abortatzeko eskubidearen alde, abortatzeko eskubidea babestearen alde dagoena, hortaz, goazen. Goazen pausuak ematen hastera hemen abortatzeko eskubidea blindatzeko. Kataluniako Parlamentuak bide hau hasi berri du, ba goazen gu ere.
Gure jatorrizko mozioan proposatzen dugu lehenik eta behin egun indarrean dagoen legea bere potentzialtasun osoan garatzea. Eta bigarrenik, emandako aurrerapausoak atzera ezin bihur daitezen blindatzeko neurriak aztertu eta garatzea.
Izan ere, uste dugu Araba, Bizkaia eta Gipuzkoan oraindik gaur egungo legediarekin badagoela zer hobetua, heziketa afektibo sexualari dagokionez, antisorgailuei buruzko informazioa eta hedapena. Eta batez ere, abortuak osasun sistema publikoan egitea sustatzea, benetan abortua doakoa izan dadin, unibertsala izan dadin, kalitatezkoa eta segurtasunez egin ahal izateko.
Era berean proposatzen dugu, eta Jaurlaritzari eskatzen diogu, abortua debekatzeko arriskuaren aurrean aurrikuspenez eta prebentzioz joka dezala eta abortatzeko eskubidea blindatzeko aukerak, moduak eta bitartekoak aztertzen eta lantzen has dadila. Pasa gaitezen hitzetatik ekintzetara. Pasa gaitezen posizioa azaltzetik posizioa hartzera. Eta has gaitezen abortatzeko eskubidea blindatzeko pausuak ematen.